Document ID: 32005R1281

KOMISJONI MÄÄRUS (EÜ) nr 1281/2005,
3. august 2005,
kalalaevatunnistuste haldamise ja nendes sisalduva miinimumteabe kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta, (1) eriti selle artikli 13 lõiget 3 ja artikli 22 lõiget 3,
ning arvestades järgmist:
(1)
Kalapüügi ühtse kontrolli võimaldamiseks ja tagamiseks on vaja kehtestada ühenduse eeskirjad, mis käsitlevad kalalaevatunnistuses sisalduvat miinimumteavet, eelkõige tunnistuse omaniku, laeva, püügivõimsuse ja püügivahenditega seotud teavet.
(2)
Kalalaevatunnistus on sobiv kalalaevastike haldamise mehhanism, pidades silmas eelkõige püügivõimsuse piiranguid, mis on sätestatud määruse (EÜ) 2371/2002 artiklites 12 ja 13 ning nõukogu 30. märtsi 2004. aasta määruses (EÜ) nr 639/2004 ühenduse äärepoolseimates piirkondades registreeritud kalalaevastike haldamise kohta. (2) Väljaantud tunnistustes kajastuv liikmesriigi kalalaevastiku koguvõimsus ei tohi ületada nimetatud piiranguid, eelkõige tasemeid, mis tulenevad komisjoni 12. augusti 2003. aasta määruse (EÜ) nr 1438/2003 (millega kehtestatakse nõukogu määruse (EÜ) nr 2371/2002 III peatükis määratletud ühenduse laevastikupoliitika rakenduseeskirjad) (3) ja komisjoni 9. detsembri 2004. aasta määruse (EÜ) nr 2104/2004 (millega sätestatakse nõukogu määruse (EÜ) nr 639/2004 üksikasjalikud rakenduseeskirjad ühenduse äärepoolseimates piirkondades registreeritud kalalaevastike haldamise kohta) kohaldamisest.
(3)
Pidades silmas kalalaevatunnistuse tähtsust nii laevastiku haldamise kui ka kalapüügi piiramise ja kontrolli vahendina, peavad liikmesriigid tagama, et tunnistus sisaldab selget ja ühetähenduslikku teavet, mis vastab alati tegelikule olukorrale.
(4)
Määruse (EÜ) nr 2371/2002 artikli 11 lõike 3 kohaselt peab liikmesriik kalalaevatunnistuse tühistama, et laeva saaks riigiabi kasutades laevastiku koosseisust välja arvata. Tunnistusele vastavat püügivõimsust ei saa asendada. Kui laevastikust väljaarvamiseks ei ole riigiabi kasutatud, võib püügivõimsuse ja võimsuse tunnistuse asendada, järgides määruse (EÜ) nr 2371/2002 artiklite 12 ja 13 sätteid, mis käsitlevad sihttasemeid ning laevastiku koosseisu arvamist ja koosseisust väljaarvamist.
(5)
Tunnistuses sisalduv teave peaks vastama ühenduse kalalaevastiku registri teabele.
(6)
Tunnistuses sisalduv teave tuleks sätestada vastavalt nõukogu 22. septembri 1986. aasta määrusele (EMÜ) nr 2930/86 kalalaevade omaduste määratlemise kohta (4) ja komisjoni 30. detsembri 2003. aasta määrusele (EÜ) nr 26/2004 ühenduse kalalaevastiku registri kohta. (5)
(7)
Nõukogu määrusega (EÜ) nr 3690/93 (6) kehtestati ühenduse süsteem, mis sätestab eeskirjad kalalaevatunnistustes sisalduva miinimumteabe kohta. Käesolevat määrust tuleks kohaldada alates selle määruse kehtetuks tunnistamise päevast.
(8)
Käesolevas otsuses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesolevas määruses sätestatakse kalalaevatunnistus haldamise eeskirjad vastavalt määruse (EÜ) nr 2371/2002 artiklile 22 ja tunnistustes sisalduv miinimumteave.
Artikkel 2
Mõiste
Käesoleva määruse kohaldamisel määratakse kalalaevatunnistusega selle omaniku õigus kasutada riiklikke piiranguid järgides teatavat püügivõimsust vee-elusressursside kasutamiseks ärilisel eesmärgil.
Artikkel 3
Vee-elusressursside kasutamine
Ühenduse kalalaeva abil võib vee-elusressursse ärilisel eesmärgil kasutada ainult siis, kui selle pardal on kehtiv kalalaevatunnistus.
Artikkel 4
Liikmesriikide kohustused
Lipuliikmesriik annab kalalaevatunnistuse välja, korraldab selle kasutamist ja tühistab selle vastavalt käesolevale määrusele.
Artikkel 5
Tunnistuses sisalduv miinimumteave
1. Tunnistus peab sisaldama vähemalt käesoleva määruse lisas sätestatud teavet.
2. Lipuliikmesriik peab tunnistuses sisalduva teabe muudatuste korral ajakohastama.
3. Lipuliikmesriik tagab, et tunnistuses sisalduv teave on täpne ja kooskõlas määruse (EÜ) nr 2371/2002 artiklis 15 käsitletud ühenduse kalalaevastiku registris sisalduva teabega.
Artikkel 6
Peatamine ja tühistamine
1. Lipuliikmesriik peatab ajutiselt laeva tunnistuse kehtivuse, kui laeva tegevus on kõnealuse liikmesriigi otsusega ajutiselt peatatud.
2. Lipuliikmesriik tunnistab laeva tunnistuse kehtetuks, kui laeva suhtes kohaldatakse määruse (EÜ) nr 2371/2002 artikli 11 lõikes 3 käsitletud püügivõimsuse korrigeerimise meedet.
Artikkel 7
Kooskõla laevastiku püügivõimsuse haldamise meetmetega
Liikmesriigi poolt väljaantud kalalaevatunnistustelevastav kogu püügivõimsus, väljendatuna brutoregistertonnides (GT) ja kilovattides (kW), ei ületa asjaomase liikmesriigi koguvõimsuse maksimumtaset, mis on kehtestatud vastavalt määruse (EÜ) nr 2371/2002 artiklitele 12 ja 13 ning määrustele (EÜ) nr 639/2004, 1438/2003 ja (EÜ) nr 2104/2004.
Artikkel 8
1. Iga lipuliikmesriik tagab, et hiljemalt 12 kuud pärast käesoleva määruse jõustumist vastavad kõik tunnistused käesolevale määrusele.
2. Ajani, mil lipuliikmesriik on kõik tunnistusedid väljastanud vastavalt käesolevale määrusele, kehtivad määruse (EÜ) nr 3690/93 kohaselt välja antud tunnistused.
Artikkel 9
Jõustumine ja kohaldamine
Käesolev määrus jõustub seitsmendal päeval pärast selle avaldamist Euroopa Liidu Teatajas.
Määrust kohaldatakse alates määruse (EÜ) nr 3690/93 kehtetuks tunnistamise kuupäevast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. august 2005

Labels: 12
6